初伏大雨戲呈無咎四首  其二
作者：鄧忠臣
朝代：宋

paragraphs: 汗流龜趺如炊釜，蜉蝣飛空蟻運土。
眼看纎雲上太清，曾不崇朝八荒雨。
金柔火老旱太甚，咀嚼冰雪如餳乳。
豐隆列缺及時來，蒼生解除焦焚苦。
張侯不辭茅屋漏，倚柱長吟可人語。
愛君豪猛爲君和，撫劍悲歌終起舞。
南城酒壚醅新潑，不獨黄公當門户。
滿酤鴟夷極懽酌，細摘園蔬供鼎爼。